बिराजो के हिम्मत
बिराजो ह अपन चार लर के करधन ल बेच के मीना ल पढ़इस-लिखइस। पढ़े-लिखे मीना के देखते-देखत इस्कूल म नौकरी लग गे। अब मीना अपन नौकरी की पहिली पगार ल अपना दाई ल देवत कहे लागिस- दाई तोला अब दूसर घर रोजी -मजदूरी करे के जरूरत नइये। मेहा कमाहूं, तेहा घर म रहिबे।
रायपुर
Published: September 12, 2022 04:34:33 pm
रोजी-मजदूरी करइया बोधन अउ बिराजो के परिवार ह बेटा के अगोर म बाढ़ गे राहय। गांव के मितानिन दीदी ह बोधन अउ बिराजो ल समझावत थक गे। फेर, बोधन ह एकझन बेटा पाय के आस लगाय रहय। देखते-देखत म छेझन बेटी होंगे। बोधन ल घर-परिवार के सुध नहीं रहय। बिराजो ह घर-परिवार ल संभाले रहय।
चिरई चुरगुन के आवाज़ ल सुन के बिराजो ह बड़े बिहिनिया ले उठ जतिस अउ कोठा म बंधाय गाय गरवा के गोबर कचरा ल साफ करके पैरा भूसा देतिस। घर-दुवार ल ल लिप-बहार के बिराजो ह चूल्हा म चाय ल मड़ातिस त बोधन ह आंखी ल रमजत उठतिस।
चाय बस ल पीके बोधन ह घर ले निकलतिस त उहीं संझा बेरा आतिस। न नहवई के ठिकाना, न खवई के। दिन रात मंद-महुआ के नसा म चूर रहय।
बिराजो ह चउर-दार बर चार पइसा कमा के लातिस त बोधन ह मंद महुआ म उड़ा देतिस। संझा बेरा घर आतिस अउ घर म झगरा मतातिस।
रोज रोज के झगरा, घर-परिवार के काम-बुता अउ छे-छे झन नोनी के सेवा जतन म बिराजो के जिनगी ह खुआर होगे रहय। गहना-जेवर ला बेच-बेच के बिराजो ह अपना बेटीमन ल पढ़ावत लिखावत रहय।
एक दिन बोधन ह रोज कस चाय ल पीके घर ले निकलिस लटलट ले मंद महुआ ला पीके सांझा बेरा घर आइस। घर आके घटिया म ढलंग गे। रतिहा बेरा म बोधन ह बिराजो ल हुत करावत कहे लगिस। मोर छाती ह अब्बर पिरावत हे बिराजो, पानी दे तो ओ! बिराजो ह पानी ल झटकुन लइस अउ बोधन ल पियावत रहय। उही बेरा म बोधन ल जोर से हिचकी अइस अउ वोहा परान ल तियाग दिस। चार बीजा चाउर ल घलो नइ टिके सकिस।
बिराजो ह रोवत-रोवत बेसुध होगे। नोनीमन बाबू -बाबू कहिके गोहारपार के रोये लागिन। बिराजो के जिनगी म अंधियार छागे। सात जनम के संग देवइया पति बिना बिराजो के जिनगी ह अभिरथा होगे।
दुख-पीरा ल सहत सहत बिराजो ह जिनगी के गाढ़ी ल अपन छेझन बेटी संग चलाए लगिस। पढ़ई के संग-संग महतारी के काम म बेटीमन हाथ बटाए लगिस। चार पइसा बिराजो ह कमा के लातिस त उही पइसा म घर के गुजर बसर करतिस। थोकिन पइसा बचा के घलो राखतिस।
एक दिन बिराजो ह आधा रात किन खटिया म बइठे -बइठे गुनत रहय। ता सबले बडक़ा बेटी मीना ह अपन महतारी ले कहिथे-दाई तेहा आधा रातकुन का सोचत-गुनत हस? बेटी के गोठ ल सुन के बिराजो ह कहिथे- बेटी तोर उमर ह बर-बिहाव करे के होंगे हे। बने असन सगा देख के तोर जयमाला बिहाव कर देतेंन कहिके सोचत रहेव बेटी। मीना कहिथे- अभी बिहाव नइ कराव दाई, मेहा पढ़हूं-लिखहूं।
बिराजो ह अपन चार लर के करधन ल बेच के मीना ल पढ़इस-लिखइस। पढ़े-लिखे मीना के देखते-देखत इस्कूल म नौकरी लग गे। अब मीना अपन नौकरी की पहिली पगार ल अपना दाई ल देवत कहे लागिस- दाई तोला अब दूसर घर रोजी -मजदूरी करे के जरूरत नइये। मेहा कमाहूं, तेहातेहा घर म रहिबे। बिराजो के गरीबी अउ दुख के दिन ह बीते लागिस। मीना ह अपन छोटे बहिनीमन स घलो पढ़ईइस-लिखईस। सबो के सबो बहिनी के नौकरी घलो लग गे। बिराजो के तीनझन बेटी इस्कूल म मस्टरीन बनगे। तीनझन बेटीमन डाक्टर बनके बीमार मनखेमन के दुख पीरा ल दूर करे लागिस।
बिराजो अपन छेझन बेटी के संग समाज म सिक्छा के अलख ल जगाइस अउ मंद-महुआ, तास, जुआ, गांजा, भांग जइसन दुनिया भर के नसा ले बाचे के संदेसा देय लगिस। बेटी के महत्ता ल बताए लागिस। बेटी घलो बेटा ले काम नइ आए। बेटा के आस म अपन परिवार ल झन बढ़ावव। छोटे परिवार राखव अउ बेटा-बेटी दूनों ल एक समान सिक्छा-दीक्छा देवव।
बिराजो के हिम्मत
पत्रिका डेली न्यूज़लेटर
अपने इनबॉक्स में दिन की सबसे महत्वपूर्ण समाचार / पोस्ट प्राप्त करें
अगली खबर
hin_Deva hne_Deva awa_Deva eng_Latn hne_Deva hne_Deva hne_Deva hne_Deva bho_Deva hne_Deva hne_Deva hne_Deva hne_Deva hne_Deva hne_Deva hin_Deva awa_Deva hin_Deva hin_Deva